**Referat FAU-møte 05.06.2024**

Tilstede:

Torunn Hompland, 1. trinn

Christine Bukkøy Rødbotten (leder), 2. trinn

Ole Østerhus (kasserer), 3. trinn

Marte Jacobsen (referent), 4. trinn

Hege Jakobsen, 5. trinn

Fraværende 6. trinn

Fraværende 7. trinn

Fraværende rektor

Rektor kunne ikke delta på dagens møte, men har sendt informasjon på mail:

Man er inne i en hektisk periode med både vanlige skole, flytting og planlegging av neste skoleår.

Torsdag 6. juni skal det arrangeres førskoledag for årets 1. klassinger. Dagen skal gjennomføres i nybygget.

Man er fortsatt ikke helt i mål med lærerkabalen for skoleåret 24/25, og man avventer derfor med å gå ut med informasjon til elever og foresatte. Det er imidlertid avklart at det vil bli endringer på neste års 5. trinn, og dette informeres det om nå.

Møte denne gangen gikk i hovedsak til å evaluere årets 17. mai-arrangement, og man hadde invitert 17. mai komiteen til møte. Komiteen hadde på forhånd evaluert årets arrangement.

I år var første gang man prøvde den nye ordningen med at det var et trinn som skulle ha hele ansvaret for arrangementet. Endringene ble gjort etter innspill fra fjorårets komitee, og det vises til referat fra FAU-møte i mai 2023 for ytterligere informasjon. Det ble da bestemt at 4. trinn er det trinnet som skal ha ansvaret for 17. mai.

Om årets arrangement og arbeidet i forkant

Komiteen har bestått av 6 foreldre, noe man opplevede som bra med hensyn til fordeling av oppgaver. Komiteen hadde første møte 8. april. To fra fjorårets komite var med på første møte. Dette ble opplevd som veldig nyttig. Imidlertid så man burde startet arbeidet en del tidligere.

Årets 4. trinn er ikke et stort kull, 28 elever, og man måtte derfor kutte kraftig ned på antall vakter for at det skulle gå opp. Man endte med å gå fra 99 vakter til 59. Videre ble alle foreldre satt opp på 2 vakter hver. Det å få vaktlisten til å gå opp, var noe som komiteen brukte mye tid og energi på.

I år ble det en god del mat til overs, og dette kan man ikke levere tilbake til butikken som man kan med mye annet. Neste års komite må vurdere om man skal bestille inn mindre mat, og heller risikere å gå tom. Det ble også en del kake til overs. Man kan også her ta en gjennomgang for å se på antall kaker. Også i år var det 6. og 7. trinn som stod for kakebakingen mot at de får et bidrag til klassekassen.

Årets arrangement gikk med underskudd. Dette skyldes i all hovedsak utgifter til innkjøp av fiskedam, betaling til korpset, og at man hadde en del mat som ble til overs. Det var også behov for å kjøpe inn en del nytt utstyr da en del ikke lenger var i god nok stand. Det ble blant annet kjøpt inn striesekker, 2 stk. vannbeholdere, magetasker og isoporkasser. FAU har økonomi til å dekke underskuddet, men det er viktig at man videre har fokus på det økonomiske, da man ikke har råd til å gå med underskudd hvert år. Særlig fiskedammen gikk med tap da man ikke hadde økt prisen for å «fiske». Til neste år må det vurderes om man må øke prisene.

Man har de siste årene lånt lydanlegg av skolen, men man opplever at lyden ikke bærer godt nok. Neste år vil 17. mai imidlertid arrangeres på «nye» skoleplassen, og det kan da være at dette ikke vil være et problem. Dette er noe man bør teste ut på forhånd. Videre hadde årets komite lagt opp programmet på den måten at man gjorde unna taler for dagen før aktivitetene åpnet.

På bakgrunn av årets arrangement og etterfølgende evaluering, har komiteen kommet med følgende anbefalinger:

* Det anbefales at man inkluderer et ytterligere trinn slik at man har flere foreldre å spille på dersom behov. Man ser for seg at 4. trinn er de som skal ha hovedansvaret, og at det andre trinnet er i reserve dersom man trenger flere foreldre for å få dekket alle vaktene. Trinnet som er i reserve, vil være 3. trinn.
* Medlemmer fra dette års 17. mai-komiteen deltar på foreldremøte på høsten på de aktuelle trinnene for å snakke om hva det innebærer å arrangere 17. mai. Videre at noen fra komiteen kan delta på første møte for å sikre god informasjonsflyt og videreføring av kunnskap.
* Klar anbefaling om at komiteen bør dannes på foreldremøte på høsten, at navn noteres ned, en må ta ansvar for å kalle inn til møte og at man starter arbeidet så tidlig som i januar.
* Fokus på økonomi ved at det lages budsjett ut fra tilbakemelding fra FAU om hvor mye penger man ser for seg at man kan bruke.
* Skjemaer, informasjon m.m. samles ett sted og som enkelt kan gjøres tilgjengelig for komiteen. Videre at det også lages en sjekkliste over oppgaver som er viktig.
* Ser over utstyr i god tid; må noe erstattes osv. Det kan med fordel ryddes i utstyret til 17. mai, og at man organisere/oppbevarer det på en bedre måte.
* Opprette kontakt med skolen i god til før 17. mai slik at man sammen kan finne ut av hvor og hvordan arrangementet best kan gjennomføres.

**Neste møte er 21. august 2024 kl. 19.30.**